Polisiebeamptes vas oor G4S-rooftogArgieffoto: SAPD Kapt. Philani Nkwalase, woordvoerder van die Valke, het gesê die rooftog het omstreeks 19:00 op 6 Mei plaasgevind toe drie gewapende mans toegang tot G4S se perseel gekry het. “Hulle het ŉ veiligheidswag vasgebind en met ŉ dienspistool en kontant gevlug.” Volgens Nkwalase het die Valke se ondersoek hulle gelei na ŉ perseel wat aan sers. Samuel Jantjies (45) en sy broer Densel Deon Jantjies (35) behoort. “Van die kontant is by verskeie persele wat met die Jantjies-broers verbind word gevind en hulle is in hegtenis geneem.” Volgens Nkwalase is daar op sowat R1,4 miljoen beslag gelê. Nkwalase het gesê na verdere ondersoek is konst. Hendrik Daniels (35), Jennifer Claasen (46) en Jean Pierre Wolfaard (26) in hegtenis geneem vir hul beweerde betrokkenheid by die voorval. “Al vyf verdagtes is tussen 20 en 22 Julie in hegtenis geneem. Albei polisiebeamptes is verbonde aan die taktiese reaksie-eenheid in Kimberley. Konst. Daniels het Maandag in die Kimberley-landdroshof verskyn terwyl die ander verdagtes reeds Vrydag verskyn het. Al vyf verdagtes sal na verwagting weer Donderdag in die hof verskyn wanneer hulle om borgtog sal aansoek doen.